b'\n_START_ARTICLE_\nZahodnovi\xc5\xa1avski beli terier\n_START_SECTION_\nOpis\n_START_PARAGRAPH_\nVidez vi\xc5\xa1avca je zelo zna\xc4\x8dilen. Glava je velika in okrogla, o\xc4\x8di so velike, temno rjave in zelo \xc5\xbeivahne. Uhlji so pokon\xc4\x8dni in puhasto kosmati, kar daje glavi mehak in ne\xc5\xbeen videz. Gost ko\xc5\xbeuh je bele barve, dlaka pa je rahlo valovita. Nekateri vi\xc5\xa1avci imajo na hrbtu dlake rahlo p\xc5\xa1eni\xc4\x8dne barve, kar pri razstavnih psih ni za\xc5\xbeeleno. Ko\xc5\xbeuh je sestavljen iz dveh vrst dlake, iz mehke podlanke in vrhnje ostre dlake. Dlaka mu ne izpada, zato je potrebo psa redno krta\xc4\x8diti in redno trimati. Vi\xc5\xa1avski terier ima mo\xc4\x8dan prsni ko\xc5\xa1 in mo\xc4\x8dne kosti za svojo velikost. Zobje so \xc5\xa1karjasto razporejeni in precej veliki. Rep je raven in vedno ponosno dvignjen._NEWLINE_Visok je vsega 28\xc2\xa0cm (merjeno v ple\xc4\x8dih) in tehta skromnih 10\xc2\xa0kg, psi\xc4\x8dke pa \xc5\xa1e kak kilogram manj. Kljub temu so izjemno vzdr\xc5\xbeljivi psi, ki imajo srce ve\xc4\x8dje od telesa. Po navadi se ne ustra\xc5\xa1ijo nikogar in so ob primerni vzgoji odli\xc4\x8dni \xc4\x8duvaji. Odli\xc4\x8dno se razumejo z otroki in starej\xc5\xa1imi osebami, saj so izjemno potrpe\xc5\xbeljivi._NEWLINE_Vi\xc5\xa1avski terierji se zelo nave\xc5\xbeejo na svoje lastnike, zato imajo v\xc4\x8dasih te\xc5\xbeave, kadar so sami doma. Priporo\xc4\x8dljivo je, da si lastnik omisli dva psa, ki si bosta delala dru\xc5\xbebo.\n_START_SECTION_\nVzgoja in nega\n_START_PARAGRAPH_\nVzgoja malega vi\xc5\xa1avca je lahko zapletena, saj je precej samosvoj. Ob nepazljivem ravnanju lahko simpati\xc4\x8dni ku\xc5\xbea postane razvajen bevska\xc4\x8d. Lastnik mora med odra\xc5\xa1\xc4\x8danjem vedno vztrajati pri pravilih, saj terierji na splo\xc5\xa1no radi izkoristijo vsako popu\xc5\xa1\xc4\x8danje. S primerno vzgojo postanejo vi\xc5\xa1avci poslu\xc5\xa1ni, a \xc5\xa1e vedno zelo samostojni psi, ki jemljejo lastnika bolj kot prijatelja. Vi\xc5\xa1avski terier tako kot ve\xc4\x8dina terierjev potrebuje veliko spanja. Okoli 13 ur dnevno prespi, ve\xc4\x8dkrat na dan pa tudi zadremlje. So pa vi\xc5\xa1avci izjemno \xc5\xbeivahni psi, ki imajo radi veliko gibanja, se pa tudi prilagodijo \xc5\xbeivljenju v stanovanju._NEWLINE_Nega je preprosta, potrebno je krta\xc4\x8denje nekajkrat tedensko, da se odstranijo ne\xc4\x8disto\xc4\x8de iz ko\xc5\xbeuha. Stri\xc5\xbeenje oziroma trimanje (kraj\xc5\xa1anje dlake z no\xc5\xbekom) je potrebno na vsaj tri mesece, saj dlaka ne odpada in nenehno raste. Pogosto kopanje ni priporo\xc4\x8dljivo, ker so vi\xc5\xa1avci nagnjeni k alergijam in suhi ko\xc5\xbei. Dovolj je kopanje enkrat mese\xc4\x8dno. Za kopanje je najbolje uporabiti ne\xc5\xbene pasje \xc5\xa1ampone. Notranjost u\xc5\xa1es je potrebno redno \xc4\x8distiti, druga\xc4\x8de lahko pride do vnetij.\n_START_SECTION_\nZgodovina\n_START_PARAGRAPH_\nVi\xc5\xa1avski terier je potomec starih \xc5\xa1kotskih terierjev, ki so jih stoletja dolgo uporabljali za lov na glodavce in lisice. Njegova najbli\xc5\xbeja sorodnika med sodobnimi pasmami sta \xc5\xa1kotski in cairnski terier. Vzredili so ga na zahodu \xc5\xa0kotske (od tod ime) in sicer s selekcijo belih mladi\xc4\x8dkov lokalnih terierjev. Za uradnega za\xc4\x8detnika reje vi\xc5\xa1avcev velja polkovnik Edward Donald Malcom, vodja klana Malcom/MacCallum s posestva Poltalloch. Zato so se vi\xc5\xa1avci najprej imenovali Poltalloch terierji. Za vzrejo belih terierjev je navdu\xc5\xa1il tudi 8. vojvodo Argilskega, vodjo klana Campbell. Oba sta leta 1905 ustanovila in vodila prvi klub vzrediteljev vi\xc5\xa1avskih terierjev, The West Highland White Terrier Club. Takrat je polkovnik Malcolm predlagal sedanje ime pasme. Kasneje so pri vzreji vi\xc5\xa1avcev uporabili \xc5\xa1e druge pasme psov, poleg cairnskega terierja \xc5\xa1e bele mladi\xc4\x8de \xc5\xa1kotskega terierja in Dandie Dinmont terierja. Cilj je bil ustvariti trpe\xc5\xbenega malega belega terierja, ki ga je lahko lo\xc4\x8diti od njegovega plena, saj se je kar nekajkrat zgodilo, da so lovci ustrelili svoje pse, ker so bili podobnih barv kot plen._NEWLINE_Vi\xc5\xa1avski terier je postal izjemno priljubljen \xc5\xbee v prvi polovici 20. stoletja, uporabili so ga tudi za znamko \xc5\xa1kotskega viskija Black&White (skupaj s \xc5\xa1kotskim terierjem). Prav tako je postal zelo priljubljen v ZDA.'